1.Indledning

Den Europæiske Union (EU) har altid været på forkant i udviklingen af en solid og videnskabsbaseret lovgivningsmodel om dyrevelfærd. Kommissionen har i lang tid forstået, at en sådan model også bør formidles internationalt for at være bæredygtig.

At fremme dyrevelfærd og fair konkurrence globalt er fortsat en af Kommissionens prioriteter for dyrevelfærd.

Det overordnede mål for Kommissionens internationale aktiviteter om dyrevelfærd er at fremme EU's værdier med hensyn til dyr, øge bevidstheden og globalt opfordre især EU-handelspartnere til høje dyrevelfærdsstandarder, der afspejler EU-modellen og -principperne. Forbedring af dyrevelfærdsstandarder på globalt plan bidrager også til at sikre lige vilkår mellem erhvervsdrivende i og uden for EU.

I 2012 besluttede Kommissionen i sin meddelelse om EU's strategi for dyrebeskyttelse og dyrevelfærd 2012-2015 at fortsætte sine internationale aktiviteter inden for dyrevelfærd.

Kommissionen skitserede behovet for at indføre dyrevelfærdsbestemmelser i bilaterale handelsaftaler eller etablere andre former for samarbejde samt at udvikle et konkret samarbejde med tredjelande.

Kommissionen ønskede også at forblive aktiv på den multilaterale arena, især i Verdensorganisationen for Dyresundhed (OIE) og De Forenede Nationers Levnedsmiddel- og Landbrugsorganisation (FAO) samt inden for rammerne af den europæiske naboskabspolitik.

I EU-strategien varsledes vedtagelsen af denne rapport. Den udgør et vigtigt skridt for at gøre status over de internationale aktiviteter,,, der er gennemført i de seneste 15 år inden for dyrevelfærd.

2.Målsætninger

Denne rapport tager sigte på at gennemgå de vigtigste internationale aktiviteter vedrørende velfærd for dyr bestemt til fødevareproduktion, som Kommissionen udfører med støtte fra EU-medlemsstaterne.

Den evaluerer deres resultater med at fremme dyrevelfærdsstandarder globalt og analyserer, hvordan de har bidraget til at sikre lige vilkår mellem erhvervsdrivende i og uden for EU.

Rapporten sigter derfor på at identificere de aktiviteter og politiske instrumenter, der har været mest effektive med hensyn til resultater i perioden 2004-2016.

Denne rapport er baseret på undersøgelsen "Study on the impact of animal welfare international activities" (senere benævnt "undersøgelsen"). Den inddrager også undersøgelsen "Assessing farmers' cost of compliance with EU legislation in the fields of environment, animal welfare and food safety". Denne senere undersøgelse omhandler ikke dyrevelfærd, men indeholder relevante oplysninger for denne rapport.

3.Internationale aktiviteter

Kommissionens internationale aktiviteter vedrørende dyrevelfærd finder sted både på multilateralt og bilateralt plan.

Multilaterale aktiviteter er aktiviteter udført inden for rammerne af internationale mellemstatslige organisationer, der opererer på verdensplan (f.eks. OIE, FAO).

Bilaterale aktiviteter er samarbejdet med individuelle eller regionale grupper af lande uden for EU såsom Mercosur. Et sådant samarbejde kan finde sted inden for rammerne af handelsaftaler eller i andre former for samarbejde (jf. Bilag II).

De vigtigste instrumenter til at øge bevidstheden om dyrevelfærd er initiativer til uddannelse og kapacitetsopbygning såsom programmet "Bedre uddannelse — større fødevaresikkerhed (BTSF) og instrumentet for teknisk bistand og informationsudveksling (TAIEX), EU's forskningsprogrammer og målrettede projekter.

3.1.Generelle overvejelser